Foto’s: Talle paaie in wildtuin gesluit weens reën Foto: SANParke Swaar reënval in die Krugerwildtuin het tot gevolg dat alle grondpaaie gesluit moes word. Volgens die wildtuin is sommige teerpaaie ook gesluit. Verskeie laagwaterbrûe, insluitend die een by Sandrivier net buite Skukuza, het oorstroom en is ook gesluit. Die Balule-laagwaterbrug is ook gesluit. Meer as 100 mm reën het reeds in talle dele van die wildtuin geval. Die wildtuin het ŉ beroep op besoekers gedoen om uiters versigtig te wees op die paaie en om nie op paaie af te draai wat gesluit is nie. Riviere in die wildtuin vloei sterk met reën wat ook plek-plek voortduur.